Komitee wil EFF-LP's vir 30 dae skors | Maroela Media
“Ons is nie geskok nie, hulle het tot die slotsom gekom aangesien daar ŉ duidelike mandaat vanaf Luthuli-huis is dat die EFF in die hardste moontlike terme hanteer moet word,” het Mbuyiseni Ndlozi, woordvoerder van die EFF, gesê.
“Ons sal hulle in die Nasionale Vergadering kry wanneer hulle die aanbevelings maak en beswaar aanteken, en indien dit nie werk nie sal ons die hof nader,” het hy gesê.
Die komitee sal Maandag sy finale verslag aanvaar waarna dit aan die Nasionale Vergadering voorgelê sal word vir goedkeuring. Die komitee stel voor dat Ndlozi, Julius Malema, Floyd Shivambu, Mpho Ramakatsa, Khanyisile Litchfield-Tshabalala en Godrich Gardee vir 30 dae sonder betaling geskors word.
Sivambu en Ramakatsa is op sewe aanklagte skuldig bevind terwyl Malema op vier aanklagte skuldig bevind is. Elsabe Louw, Ngwanamakwetle Mashabela, Nthako Matiase, Hlengiwe Maxon, Magdalene Moonsamy en Andile Mngxitama is elk op twee aanklagte skuldig bevind en is daar ook voorgestel dat hulle sonder betaling geskors word, maar vir ’n korter periode. “Die komitee het voorgestel dat dié groep vir 14 dae sonder betaling geskors word,” het Lemias Mashile, voorsitter van die komitee, gesê.
Die ander agt EFF-LP’s is net op een aanklag elk skuldig bevind. “Die komitee het besluit dat die lede mondelings aan die parlement moet om verskoning vra,” het Mashile gesê.
Die EFF-LP’s het vroeër vanjaar chaos in die Nasionale Vergadering veroorsaak terwyl president Jacob Zuma besig was om vrae te beantwoord oor Nkandla. Hulle het “betaal die geld terug” begin dreunsing.
Klik hier om vorige berigte oor die aangeleentheid te lees.